雨
塞山能作云，日暮驰苍狗。乍失天泬寥，不辨峰前后。祁祁洒空宇，霏霏沃林薮。六跸驻离宫，启我文纱牖。匡床迟寝息，兰席延俄久。畿辅多望霖，默祷常自咎。况从京国来，所见率焦亩。今年幸秋迟，十日犹堪守。是雨利豆荞，闻诸田间叟。赈恤泽岂溥，祗恃天恩厚。遑虑跋涉艰，跋涉时所有。引领望关南，此际曾沾否。
主题：咏物
情感：孤独